
CENTENARUL RAZBOIULUI DE INTREGIRE 
ȘI AL MARII UNIRI (2014-2020) 


Bibliografie, manifestări științifice, monumente 
și insemne comemorative 


BLOCUL II, SALA DE ARTE, STR. 31 AUGUST 1989, NR. 78 


Biblioteca Naţională în parteneriat cu Asociaţia 
Istoricilor "Alexandru Moșanu” din R. Moldova a 
organizat astăzi lansarea Enciclopediei "Centenarul 
războiului de întregire și al Marii Uniri (2014-2020), 
informează MOLDPRES. 

Volumul are 1712 pagini, a apărut într-un tiraj de 
peste 1000 de exemplare și este rezultatul 
cercetărilor pe durata a trei ani a patru membri 
Academiei Oamenilor de Stiinta din România 
(AOȘR): prof. univ. dr. Ion I. Solcanu, preşedintele 
Secţiei de Științe istorice și arheologie a AOSR, prof. 
univ. dr. Valentin Ciorbea (Constanţa), prof. univ. dr. 


Mihai Drecin (Oradea) și prof. univ. dr. Anatol 
Petrencu (Chişinău). 

Solicitat de MOLDPRES, profesorul universitar Ion I. 
Solcanu, căruia îi aparține ideea acestei enciclopedii, 
a menţionat că lucrarea cuprinde trei parti distincte: 
prima parte intitulată Bibliografie, a doua 
Monumente și semne memoriale închinate eroilor 
din războiul întregirii și făuritorilor Marii Uniri, iar a 
treia Manifestări științifice dedicate războiului de 
întregire și Marii Uniri la Centenar. 

"Mi-am pus problema, ce vor spune generaţiile 
următoare decenii, cum și-au omagiat războiul 
eroilor de întregire, căzuţi cu sutele de mii de front 
și făuritorii Marii Uniri, generaţia centenarului, cea 
de la izbucnirea primului război mondial și până la 
recunoașterea Marii Uniri. Si atunci mi-am zis că o 
componentă trebuie să fie neapărat istoriografia, 
bibliografia, tot ce s-a scris între 2014 și 2020 în 
România, Republica Moldova, dar si peste hotare 
despre războiul de întregire și Marea Unire. O altă 
componentă o constituie manifestările științifice 
dedicate evenimentului: congrese, simpozioane, 
conferințe, dar și expoziţiile pe care le-au făcut 
instituţiile de stat și diverse instituţii de cultură. A 
treia parte, care constituie jumătate din întregul 
volum al lucrării vizează ansamblurile 
monumentale, obeliscurile, monumentele de orice 
natură, troitele, crucile monumentale, plăcile 
comemorative cu personalităţile si făuritorii Marii 
Uniri, bancnote, medalii și timbre, etc. Acesta a fost 
obiectivul lucrării”, a precizat profesorul universitar 
Ion I. Solcanu. 

La rândul său, președintele Asociaţiei Istoricilor 
"Alexandru Moșanu”, Anatol Petrencu, a afirmat că 
sarcina sa a fost să adune toate cele scrise de 
istoricii din R. Moldova, pe tema respectivă. "Această 
lucrare este un instrument de lucru foarte bun 
pentru cercetători și este un omagiu adus de noi 


Generației Marii Uniri”, a subliniat Anatol Petrencu. 
Iar directorul instituţiei, Elena Pintilei a spus că mai 
multe exemplare vor fi donate Bibliotecii Naţionale, 
ca cercetătorii, bibliotecarii să revină, să identifice 
nume de persoană, de localitate sau și numele 
ostașilor români căzuţi pentru integritatea ţării 
românești. 

